Bokke kán die All Blacks klop … of praat ons gans te gou?Die All Blacks se neerlaag in Saterdag se tweede toets in Wellington teen die Britse en Ierse Leeus moet die hoop in die Springbokkamp laat opvlam vir die komende Rugbykampioenskap. Ja, dalk moet ŉ mens nie te veel lees in die Leeus se oorwinning van 24-21 nie. En ja, een swaeltjie maak nie ŉ somer nie nadat die Bokke ŉ reeksoorwinning van 3-0 oor Frankryk behaal het. Die Hane was een van die swakste Franse toerspanne wat nog deur Suid-Afrika getoer het, en ja, die All Blacks sal opstaan en terugveg in die derde toets in Auckland voordat daar uitsprake gemaak kan word. Maar die saadjie is geplant dat die All Blacks geklop kan word. Dit het reeds verlede jaar in Chicago gebeur toe Ierland hul rekorddrome van 19 agtereenvolgende toetsoorwinnings met ŉ sege van 40-29 verpletter het nadat hulle vyf drieë gedruk het. Saterdag se toets in Wellington het die Leeus ook soos ŉ handskoen gepas. Hulle was met die rug teen die muur en móés eenvoudig wen om die toer te red; die wedstryd is in gietende reën beslis – wat altyd ŉ gelykmaker behoort te wees; en die All Blacks moes vir 55 minute met net 14 spelers klaarkom nadat Sonny Bill Williams die trekpas gekry en Beauden Barrett drie maklike strafskoppe misgeskop het. Gepraat van Williams, hy is slegs die derde All Black wat die trekpas in ŉ toets gekry het. Die eerste was Cyril Brownlie, wat in 1925 in ŉ toets teen Engeland afgestuur is; en die All Blacks het steeds met 17-11 gewen. Colin Meads is in 1967 in ŉ toets teen Skotland afgestuur nadat hy woes na die bal geskop (die tweede keer in die wedstryd) en die Skotse losskakel se kop rakelings gemis het. Die All Blacks het die toets met 14-3 gewen. Maar Saterdag in Wellington kon die All Blacks nie uithou nie en sal dit ŉ les vir alle spelers wees om arms te gebruik wanneer daar verdedig word. Voor verlede maand se toetsreeks teen die Franse was ons mistroostig ná verlede jaar se misoes. Maar nadat die regte spelers en kaptein gekies is, die regte wedstrydplan gevolg is, daar weer met die regte houding en oorgawe verdedig word, en die spelers vir mekaar speel en ŉ plaasvervangersbank ingespan word wat baie groot impak maak, is daar hoop. Slegs ŉ maand gelede sou straks net een of twee Bokke in die gekombineerde Springbok-All-Blacks-span gewees het. Nou hoef Malcolm Marx, Eben Etzebeth, Franco Mostert, Warren Whiteley, Ross Cronje, Jan Serfontein en Jesse Kriel en ook ŉ hele paar ander Bokke nie terug te staan nie. Niemand is onoorwinlik nie. Die Amerikaanse legende Edwin Moses was in 122 opeenvolgende wedlope in die 400 meter-hekkies onoorwonne voordat hy in 1987 deur Danny Morris geklop is. Die Pakistanse muurbalspeler Jahangir Khan het 555 muurbalwedstryde opeenvolgend gewen; die Steaua-sokkerspan in Boekarest was onoorwonne in 106 wedstryde (insluitende ŉ eindstryd teen Barcelaona in 1986 se Europese liga) en Heather Mackay het vir 19 jaar lank nie ŉ rolstoel-tenniswedstryd verloor nie. Maar alles kom tot ŉ einde. Ook vir die All Blacks. Of praat ons gans te vroeg?